คาดเงินบาทสัปดาห์หน้าแนวโน้มอ่อนตัว
ศูนย์วิจัยกสิกรไทย คาดเงินบาทสัปดาห์หน้ามีแนวโน้มอ่อนตัว กรอบ 31.70-32.10 จับตาวิกฤตกรีซ-สเปน
2 มิ.ย. 2555

ศูนย์วิจัยกสิกรไทย คาดเงินบาทสัปดาห์หน้ามีแนวโน้มอ่อนตัว กรอบ 31.70-32.10 จับตาวิกฤตกรีซ-สเปน 
ศูนย์วิจัยกสิกรไทย มองว่า แนวโน้มสัปดาห์ถัดไป (4-8 มิ.ย.) เงินบาทอาจเคลื่อนไหวในกรอบ 31.70-32.10 บาทต่อดอลลาร์ฯ โดยยังคงต้องจับตาประเด็นเกี่ยวกับความเสี่ยงในกรีซและสปน ขณะที่ ตัวเลขเศรษฐกิจสหรัฐฯ ที่สำคัญ ได้แก่ ดัชนี ISM ภาคบริการเดือนพ.ค. ยอดสั่งซื้อของโรงงาน ข้อมูลการค้าระหว่างประเทศเดือนเม.ย. รายงานสรุปภาวะเศรษฐกิจ (Beige Book) และจำนวนผู้ขอรับสวัสดิการว่างงานรายสัปดาห์ อนึ่ง ตลาดการเงินในประเทศจะปิดทำการในวันจันทร์เนื่องในวันวิสาขบูชา 
ทั้งนี้ เงินบาทแข็งค่าขึ้นในช่วงต้นสัปดาห์สอดคล้องกับการดีดกลับมาแข็งค่าของเงินยูโร หลังผลสำรวจความเห็นประชาชนกรีซล่าสุด สะท้อนว่าพรรคอนุรักษ์นิยมที่สนับสนุนมาตรการรัดเข็มขัดทางการคลัง มีคะแนนนำพรรคฝ่ายซ้ายและน่าจะเป็นแกนนำจัดตั้งรัฐบาลผสมได้ ซึ่งเพิ่มโอกาสของกรีซที่จะอยู่ในยูโรโซนต่อไป 
อย่างไรก็ดี เงินบาทกลับมาอ่อนค่าลงอย่างต่อเนื่องในช่วงต่อมา แตะระดับต่ำสุดในรอบ 4 เดือนครึ่ง โดยนอกจากจะถูกกดดันจากแรงซื้อเงินดอลลาร์ฯ ในช่วงสิ้นเดือนของผู้นำเข้าแล้ว ยังมีปัจจัยลบจากวิกฤตหนี้ยุโรปที่มีจุดสนใจอยู่ที่ความเปราะบางของสเปนอีกด้วย
โดยในวันศุกร์ (1 มิ.ย.) เงินบาทอยู่ที่ 31.89 เทียบกับระดับ 31.66 บาทต่อดอลลาร์ฯ ในวันศุกร์ก่อนหน้า (25 พ.ค.)